૩૦૦ વર્ષ અગાઉ લખવામાં આવેલા ‘ડેવિલ લેટર’નું રહસ્ય હવે ઉજાગર થયું છે. શયતાન દ્વારા લખાયેલો આ પત્ર હકીકતમાં સિસિલીની એક નને લખ્યો હતો. આ પત્રનો અનુવાદ કરી તેમાં રહેલું રહસ્ય ઉજાગર કરવામાં આવ્યું છે. ૧૬૭૬ની સાલમાં સિસિલી ટાપુની ‘પાલ્મા દી મોન્ટેચિરો’ કોન્વેન્ટમાં સિસ્ટર મારિયા નામની એક નનના શરીરમાં શયતાને વાસ કરી લીધો હતો. પ્રાચીન કથાઓ પ્રમાણે સિસ્ટર મારિયા એક દિવસ સવારે ઊઠી ત્યારે તેનું શરીર શાહીથી ખરડાયેલું હતું. તેણે આખી રાત પત્ર લખ્યો હતો. મારિયા ૧૫ વર્ષની હતી ત્યારથી આ કોન્વેન્ટમાં રહેતી હતી. એવું કહેવાય છે કે જ્યારે તેણે આ પત્ર લખ્યો હતો ત્યારે તે ધ્રૂજતી હતી અને ચીસો પાડતી હતી. આવી વિચિત્ર અવસ્થામાં તેણે પત્રમાં નોંધ લખી હતી. ૩૦૦ વર્ષ પહેલાં લખવામાં આવેલો આ પત્ર વિચિત્ર પ્રાચીન મૂળાક્ષરોમાં લખાયો હોઈ તેમાં શું લખ્યું હતું તેની કોઈને સમજ પડતી ન હતી, પરંતુ હવે આ પત્રમાંની કેટલીક નોંધ ઉકેલવાનું કામ ઇટાલીમાં આવેલા લ્યુડમ સાયન્સ સેન્ટરે કર્યું છે. સેન્ટરના ડાયરેક્ટર ડેનિયલ અબેટે જણાવ્યું કે, ‘પત્રમાં ઈશ્વર અને પવિત્ર આત્માનો ઉલ્લેખ થયેલો છે. પત્રમાં એવો પણ ઉલ્લેખ છે કે ઈશ્વરનું સર્જન માણસે કર્યું છે. તેમાં સ્ટાઇક્સ નામની નદીનો પણ ઉલ્લેખ થયેલો છે.’ ડેનિયલના કહેવા પ્રમાણે સિસ્ટર મારિયા સ્કિઝોફ્રેનિયાથી પીડાતી હશે તેવું માની શકાય અને તેણે આ જ અવસ્થામાં ૩૦૦ વર્ષ અગાઉ લખેલો પત્ર ‘ડેવિલ લેટર’ તરીકે પછીથી પ્રચલિત થયો હતો.